OBH 5497/2001.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit

Az eljárás megindulása:
	A Gyorskocsi utcai fogdán fogvatartott panaszos beadványában sérelmezte, hogy súlyos vesefájdalmai ellenére nem utalják be urológushoz, csupán fájdalomcsillapítókat kap. Kifogásolta továbbá, hogy 2001. augusztus 16-án - miközben Nagylakról Budapestre szállították - nem tették lehetővé a számára, hogy vizet igyon.
Az ügyben alkotmányos jogot érintő visszásság gyanújára tekintettel vizsgálatot rendeltem el, melynek keretében a budapesti rendőr-főkapitányt a panasz megalapozottságának kivizsgálására és a vonatkozó iratok megküldésére kértem.

Érintett alkotmányos jog:
A lehető legmagasabb szintű testi és lelki egészséghez való jog (Alkomány 70/D. § /1/ bek.)

Az ügy jogszabályi háttere:
19/1995. (XII. 13.) BM rendelet a rendőrségi fogdák rendjéről:
2. § (1) A fogvatartott
f) anyagi, egészségügyi ellátásra, pihenésre jogosult, gyógyszert térítés nélkül kap,
22. § (1) A fogvatartottak orvosi ellátását a fogvatartásért felelős, elsősorban a rendőrorvosi szolgálat, ennek hiányában - szerződés alapján - az állami, önkormányzati egészségügyi szolgálat útján biztosítja.
(2) A fogvatartottak munkanapon kívüli, sürgősségi orvosi ellátásáról, látlelet elkészíttetéséről a fogvatartásért felelős az (1) bekezdés szerint gondoskodik. Az orvos munkanapokon a fogdában kialakított egészségügyi helyiségben a szükséges ideig rendelést tart. Ennek keretében a fogvatartottat részletesen megvizsgálja:
a) felírja a fogvatartott egészségi állapota miatt feltétlenül szükséges gyógyszert, melynek beszerzését a fogvatartásért felelős biztosítja, engedélyezi a fogvatartott által állandóan szedett, saját költségén beszerzett gyógyszer, vitamin felhasználását,
(6) Ha a fogvatartott kórházi kezelése válik szükségessé, őrzéséről a fogvatartottal szembeni eljárást folytató szerv vezetője gondoskodik.

A vizsgálat megállapításai:
	A budapesti rendőr-főkapitány tájékoztatása szerint 2001. augusztus 16-án a nagylaki határőrök arról értesítették a BRFK Szervezett és Gépjármű Bűnözés Elleni Osztályát, hogy a hajnali órákban határátlépésre jelenkező panaszos igazoltatása során Románia felé menekülni kezdett, de a román határőrök feltartóztatták és visszairányították. Ezt követően megállapítást nyert, hogy a panaszos által vezetett, 2001. augusztus 9-én eltulajdonított gépjármű körözés alatt áll. A határőrség tájékoztatását követően, 5.40-kor a BRFK Nyomozó Főosztályának három beosztottja megérkezett Nagylakra, a panaszost Budapestre szállították és - bilincs használata mellett - a Tolnai Lajos utcai fogdára előállították. Indulás előtt a panaszos ruházatát átvizsgálták, majd lehetőséget adtak rá, hogy elvégezze a szükségleteit.
Az egybehangzó rendőri jelentések szerint a kísérés ideje alatt egyszer megálltak tankolni, de a panaszos sem ekkor, sem az út folyamán nem jelezte, hogy bármilyen szükséglete lenne.
	Az őrizetbe vett panaszost 2001. augusztus 16-án fogadták be a Gyorskocsi utcai fogdába. Augusztus 29-én jelezte először vesepanaszait, melyre gyógykezelésként fájdalomcsillapító injekciót és gyógyszereket kapott. Tekintettel arra, hogy a fogvatartott vesefájdalmai nem szűntek meg, az ügyeletes orvos a Fővárosi Önkormányzat Szent János Kórház Sebészeti Osztályára utalta, majd további kivizsgálás céljából az Urológiai Osztályra helyezték át. Itt ultrahangos vizsgálat eredményeként jobb oldali vesehomokot vagy vesekövet valószínűsítettek, "gyakorlatilag panaszmentesnek" nyilvánítoták, terápiaként pedig gyógyszeres kezelést írtak elő. 
Miután a fogvatartott fájdalmai továbbra sem szűntek meg, szeptember 3-án az ügyeletes orvos a Bv. Központi Kórházba, kontroll-vizsgálatra utalta be a panaszost. Az ultrahangos vizsgálat nem mutatta ki egyértelműen a vesekő meglétét, ezért a panaszost visszaküldték a fogdára amellett, hogy láz vagy hidegrázás kialakulása esetén kórházi megfigyelését javasolták. A fogvatartott fokozódó vesefájdalmaira tekintettel szeptember 14-én ismételten beutalták Tökölre, a Központi Kórházba, ahol megállapították, hogy továbbra sem indokolt a sebészeti, urológiai beavatkozás. Terápiaként gyógyszeres kezelést és bő folyadékbevitelt javasoltak.
	Az előzetes letartóztatásban levő fogvatartottat 2001. október 9-én átszállították a Fővárosi Bv. Intézetbe. A BVOP-től kapott felvilágosítás szerint a panaszos november 14-15. ill. 2002. január 28. és február 4. között Tökölön tartózkodott, kivizsgálás céljából.
	Vizsgálatom során - a kapott tájékoztatás alapján - megállapítottam, hogy a BRFK eljárása nem eredményezett alkotmányos joggal összefüggő visszásságot. A fogvatartott egészségügyi állapotát mind a rendőrségi fogdán, mind a bv. intézetben folyamatosan figyelemmel kísérték, fájdalmai jelentkezésekor minden esetben kórházba utalták, ahol panaszait kivizsgálták. Az országgyűlési biztos csak a hatóságok eljárását, ill. mulasztását vizsgálhatja, orvosi szakkérdésekben - pl. a szükséges terápia módjának megválasztásában - azonban nem foglalhat állást. Mindezekre tekintettel a budapesti rendőr-főkapitány válaszát elfogadom, és a vizsgálatot lezárom.

Budapest, 2002. március 7.

Takács Albert